西岸地區

西岸地區（阿拉伯文：الضفة الغربية，羅馬化：aḍ-Ḍiffah al-Ġarbiyyah、希伯來文：הַגָּדָה הַמַּעֲרָבִית，羅馬化：HaGadáh HaMaʽarávit），又叫約旦河西岸，係西亞黎凡特嘅一個地區。西岸地區嘅東面係約旦河，東南係死海，而北、西、同南面就都係以色列國土。 歷史 喺第一次中東戰爭之後，綠線係停火邊界。以色列同周邊國家瓜分咗巴勒斯坦地區嘅土地，而西岸地區就係約旦控制嘅部分。到六日戰爭之後，西岸地區完全由以色列控制。 到1993年，以色列同巴勒斯坦解放組織簽咗《奧斯陸協議》。根據協議，雙方同意將約旦河西岸分做A區、B區、同C區。A區完全由巴勒斯坦自治政府管理，B區由以巴一齊管治，而C區就完全由以色列控制。巴勒斯坦人嘅主要聚居地都係屬於A區同B區，而以色列起咗嘅聚居地就喺C區。但係因爲C區嘅地方多數都包圍咗A同B區嘅範圍，所以呢個情況造成好多飛地。去唔同嘅巴勒斯坦城市嘅人，基本上都要經過重重嘅以色列關卡。 爭議 呢笪地區係以巴衝突嘅領土糾紛嘅主要爭議之一，因爲兩邊都對呢個地區有強烈嘅歸屬感。巴勒斯坦人視西岸地區做巴勒斯坦國嘅中心，而部分以色列人，特別係右派嘅猶太人，認爲呢個地區係「以色列地」不可分割嘅一部分。除此之外，以色列亦喺C區起咗聚居地，違反咗國際法。以色列對西岸地區嘅控制，已經俾國際法庭判定係非法軍事佔領。 統計 西岸地區總面積有5,879平方公里，其中死海水域面積220平方公里，陸地面積5,659平方公里。喺2016年7月，西岸地區估計有2,697,687人，另外有大約67萬位以色列籍居民。 畫廊 睇埋 加沙地帶 巴勒斯坦自治城一覽 巴勒斯坦自治政府 註